กระทรวงสาธารณสุข ชวนประชาชนร่วมวิ่งไล่ยุง พร้อมกันทั่วประเทศ 10 มกราคม 2563
กระทรวงสาธารณสุข ชวนประชาชนร่วมวิ่งไล่ยุง พร้อมกันทั่วประเทศ 10 มกราคม 2563 นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า วันนี้ได้เรียกประชุมสาธารณสุขจังหวัดทั่วประเทศผ่านระบบ Video Conference กำชับการเตรียมความพร้อมจัดกิจกรรมรณรงค์กำจัดแหล่งเพาะพันธุ์ยุงลาย “วิ่งไล่ยุง” ที่จะจัดขึ้นในวันที่ 10 มกราคม 2563 เวลา 16.00 น.-18.00 น. โดยขอให้ทุกพื้นที่จัดกิจกรรมพร้อมกันและเชิญชวนประชาชนในพื้นที่มาร่วมวิ่งด้วยกันฟรีโดยไม่เสียค่าใช้จ่าย จากสถิติโรคที่เกิดจากยุงลาย ทั้งโรคไข้เลือดออกและโรคไข้ปวดข้อยุงลาย (ชิคุนกุนยา) มีแนวโน้มเพิ่มสูงขึ้นเหมือนกันทุกพื้นที่ทั่วประเทศ โดยโรคไข้เลือดออก ปีนี้พบผู้ป่วยกว่า 125,000 ราย มีผู้เสียชีวิต 131 ราย สูงกว่าค่าเฉลี่ย 5 ปีย้อนหลังถึง 2 เท่า ซึ่งพฤติกรรมของยุงจะบินไม่เกิน 100 เมตรจากแหล่งกำเนิด สะท้อนว่าแหล่งกำเนิดยุงส่วนใหญ่เกิดในบ้านและชุมชนเอง สอดคล้องกับการสำรวจลูกน้ำยุงลาย พบสถานที่ที่พบลูกน้ำยุงลายมากที่สุดคือ วัด พบมากถึงร้อยละ 48 รองลงมาคือสถานศึกษาร้อยละ 35 โรงแรม/รีสอร์ท ร้อยละ 30 สถานที่ราชการร้อยละ 29 และโรงงานร้อยละ 28 หากประชาชน หรือเจ้าของสถานที่ไม่กำจัดลูกน้ำยุงลายก็จะก่อปัญหาการเจ็บป่วยตามมา จึงขอเชิญชวนประชาชนทั่วประเทศเข้าร่วมวิ่งไล่ยุง ในวันและเวลาดังกล่าว เชื่อมั่นหากทุกคนช่วยกันอย่างจริงจังจะสามารถลดอัตราการป่วยลดเสียชีวิตให้เป็น 0 ได้ตามเป้าหมายที่วางไว้อย่างแน่นอนนพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ได้กำชับส่วนที่เกี่ยวข้องดำเนินมาตรการโรคติดต่อนำโดยแมลงอย่างเคร่งครัด โดยเฉพาะช่วงระบาด ให้ใช้มาตรการ 3-3-1 กำจัดแหล่งเพาะพันธุ์ยุงทุกสัปดาห์ เพิ่มความเข้มแข็งของการวินิจฉัยอลัรักษา เช่น ตั้ง Dengue Corner  และสื่อสารความเสี่ยงในคลินิกและร้านขายยา เป็นต้น